Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Cristina Ibarrola Guillén andreak egindako galderaren erantzuna, Foru Diputazioak emana, Pfizerren txertoari buruzkoa. Galdera 2021eko otsailaren 26ko 27. Nafarroako Parlamentuko Aldizkari Ofizialean argitaratu zen.

Iruñean, 2021eko apirilaren 27an

Lehendakaria: Unai Hualde Iglesias

ERANTZUNA

Navarra Suma talde parlamentarioari atxikitako foru parlamentari Cristina Ibarrola Guillén andreak idatzizko galdera aurkeztu du (10-21/PES-00085), zeinaren bidez informazioa eskatzen baitu “Pfizer txertoaren bialen seigarren dosia emateari buruz”. Hona Nafarroako Gobernuko Osasuneko kontseilariak igortzen dion informazioa:

*Noiz hasi zen zehazki Nafarroan Pfizer-en txertoaren bialen seigarren dosia ematen?*

Nafarroak txertaketaren hasieratik zeukan material egokia, xiringak eta espazio-galerarik gabeko orratzak. Horri esker, seigarren dosiaren lorpena hasiera-hasieratik izan zen posible, Osasuneko Ministerioak seigarren dosiaren erabilpena onetsi zuenetik (urtarrilaren 25), fabrikatzaileak hasiera batean bost dosi gomendatzen bazituen ere.

*Nola jakinarazi zitzaien txertaketa-taldeei?*

Haien arduradunen bitartez; garai hartan, Covid Unitatearen bitartez.

*Non erregistratzen da bial jakin batean ezin badira 6 dosiak aprobetxatu?*

Txertaketako edozein gorabeheratarako –hau barne– prestaturiko gorabehera-orri batzuetan.

*Zenbat bialekin gertatu da hori? Zenbat dosi ezin izan dira aprobetxatu eta zergatik, kasu bakoitzean?*

Txertaleku bakoitzerako prestatu diren gorabehera-orrietan agertzen zaigu informazio hori. Orriok egunero betetzen dira. Informazio hori berrikusi egiten dute, egunero ere, Nafarroako Osasun Publikoaren eta Lan Osasunaren Institutuko txerto-arduradunek eta Txertatze-unitate Teknikoak, eta berrikusten da ea galeraren arrazoia justifikatuta dagoen eta kasuko orria baliabidearen koordinatzaile den erizaintzako profesionalak betetakoa den.

Informazio hori ez daukagu metaturik.

Gertakari horiek ez dira ohikoak, baina kasu batzuetan gertatu izan dira, disolbagarri gisa erabiltzen den serumean injektatzeko unean likido-galerak izateagatik, injekzio-xiringa gaizki kargatzeagatik edo xiringako likidoa galtzeagatik.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2021eko apirilaren 27an

Osasuneko kontseilaria: Santos Indurain Orduna